Шинкубэ Бэгърат и щIыхькIэ
Мы махуэхэм Абхъаз Республикэм щокIуэкI АР-м и цIыхубэ усакIуэ, тхакIуэ, IуэрыIуатэдж, къэрал, жылагъуэ лэжьакIуэ Шинкубэ Бэгърат къызэралъхурэ илъэси 100 зэрырикъум теухуа Iуэхугъуэхэр. Накъыгъэм и 11-м Абхъазым Гуманитар къэхутэныгъэхэмкIэ и институтым щызэхэтащ нэгъуэщI къэралхэм къикIа, бысым республикэм щыщ тхакIуэхэр, усакIуэхэр, щIэныгъэлIхэр, интеллигенцэр зыхэта щIэныгъэ-практикэ конференц. ЕтIуанэ махуэм Шинкубэ и фэеплъым деж пэкIу щекIуэкIащ, абы удз гъэгъахэр тралъхьащ. Абдеж школакIуэхэр къеджащ усакIуэм и IэдакъэщIэкIхэм щыщ усэхэм, апхуэдэуи Абхъаз Республикэм и Президент Хаджимбэ Рауль тхакIуэр псалъэ гуапэкIэ игу къигъэкIыжащ.
А махуэм Президентым езым и деж иригъэблэгъащ Iуэхум хэтыну къызэхуэса хьэщIэхэр. Абы хэтащ АР-м и премьер-министр Барциц Беслъэн, щэнхабзэмкIэ, тхыдэ-щэнхабзэ щIэинхэр хъумэнымкIэ министр Арсалие Эльвирэ, егъэджэныгъэмрэ щIэныгъэмкIэ министр Какобэ Адгур сымэ, нэгъуэщIхэри. ЗэIущIэм къыщыпсэлъахэм ящыщщ Адыгэ Республикэм и цIыхубэ тхакIуэ Мэшба- щIэ Исхьэкъ, «Адыгэ псалъэ» газетым и редактор нэхъыщхьэ, Къэбэрдей Адыгэ Хасэм и тхьэмадэ ХьэфIыцIэ Мухьэмэд, «Горянка» газетым и редактор нэхъыщхьэ, усакIуэ Къаныкъуэ Заринэ, тхакIуэ, филологие щIэныгъэхэм я доктор ХьэкIуащэ Мадинэ, Урысейм ис Адыгэхэм я лъэпкъ-щэнхабзэ автономием и Iэтащхьэ Уэхъутэ Александр, КъШР-м и цIыхубэ усакIуэ Шыбзыхъуэ Ларисэ сымэ. АР-м и Президентыр хьэщIэхэм яхуэупсащ Шинкубэ Бэгърат къызэралъхурэ илъэси 100 зэрырикъум и щIыхь-кIэ ягъэхьэзыра медалхэмкIэ.
Шэджагъуэ нэужьым хьэщIэхэр Сыхъум дэт Централь- нэ ГъэлъэгъуапIэ пэшым ирагъэблэгъащ. Шинкубэ щыпсэуа лъэхъэнэм къриубыдэу траха сурэт гъэщIэгъуэн куэд утыку кърихьат тхакIуэм и пхъурылъху, Абхъазым и ЛIыхъужь Микаа Ливан, къищынэмыщIауэ «ЖылакIэ» романым теухуауэ сурэтыщIхэу Мацхарашвили Отар, Джапуа Батал, Кайтан Темур сымэ я IэдакъэщIэкIхэм зы пэш хухахати, ар къаплъыхьащ. Махуэр иухащ Абхъаз къэрал драмэ театрым щекIуэкIа концерт инымкIэ. къызэхуэсахэр нобэ кIуэнущ езы Бэгърат къыщалъхуа Члоу жылэм, ахэр хэтынущ къуажэм дэт Этнографие музейм къыщызэрагъэпэща Iуэхум.
НэщIэпыджэ Замирэ.
Сурэтхэр Уэхъутэ Александррэ
ГъукIакъуэ Идаррэ трахащ.
